În 1812 Platov a sprijinit Armata a II-a de Vest a generalului Bagration, cu un corp de cazaci în luptele de la Korelici, Mir și Romanovo, acoperind retragerea armatei spre Moghilev. În timpul contraatacului rus de la Smolensk, Platov a dus o luptă la Molevo Boloto. În Bătălia de la Borodino, împreună cu generalul de cavalerie Fiodor Ușakov, a efectuat o manevră împotriva flancului stâng (nordic) francez, dar nu a reușit să creeze o amenințare eficientă la adresa francezilor, nefiind decorat din acest motiv, deși s-a aflat mai târziu în mod ironic că acest raid a avut un efect dramatic asupra lui Napoleon, determinându-l să nu trimită în luptă Garda Imperială Franceză. Platov i-a hăituit pe francezi în timpul retragerii lor din Moscova în 1812 (pentru care a primit titlul de conte al Imperiului Rus) și, din nou, după înfrângerea lor în Bătălia de la Leipzig din 1813, în Saxonia (vezi Bătălia de la Altenberg, 28 septembrie 1813).